**ΘΕΜΑ: Δικαίωμα αναδόχου για καταβολή τόκου υπερημερίας**

Ημ/νία υποβολής ***12/05/2023***

**Ερώτηση**

Καλημέρα σας !!!

Θα ήθελα να σας ρωτήσω:

1. Πως προκύπτει το δικαίωμα αναδόχου για καταβολή τόκου υπερημερίας -καταβολή αποζημίωσης για θετικές ζημίες κλπ?

2.Μόνο από καθυστέρηση πληρωμής ???

3.Απαιτείται έγγραφη όχληση ή όχι (άρθρο 137 Ν 4412/16- απαιτείται ενώ παρ. Ζ.5 του ν. 4152/2013 (Α’ 107) -χωρίς να απαιτείται όχληση ) ????

4. Πρέπει να έχει κομμένα παραστατικά ( τιμολόγια- φόρος - κρατήσεις)???

5. Από πότε μετράει η τοκοφορία ( ημερομηνία παραστατικών κλπ)

Σας ευχαριστώ

**Απάντηση**

**Αποζημίωση Αναδόχου για τις θετικές του ζημιές**

Σύμφωνα με την παρ. 1 Άρθρου 137 («*Υπερημερία κυρίου του έργου*»): «Αν ο κύριος του έργου καταστεί υπερήμερος ως προς την εκπλήρωση των συμβατικών υποχρεώσεών του, ο ανάδοχος δικαιούται να ζητήσει **αποζημίωση μόνο για τις θετικές του ζημιές** που προκαλούνται μετά την επίδοση από αυτόν σχετικής έγγραφης όχλησης.

**Υποβολή έγγραφης όχλησης**

Η έγγραφη όχληση υποβάλλεται μετά την έναρξη της υπερημερίας του κυρίου του έργου, άλλως είναι πρόωρη και δεν επιφέρει τα έννομα αποτελέσματα της. Η ως άνω έγγραφη όχληση πρέπει να περιέχει κατ’ ελάχιστον, τα πραγματικά περιστατικά που συνιστούν την υπερημερία του κυρίου του έργου, το είδος των θετικών ζημιών των οποίων θα ζητηθεί η αποζημίωση και την ημερήσια αποζημίωση. Όχληση που δεν έχει το περιεχόμενο αυτό δεν επιφέρει έννομες συνέπειες».

**Ως θετικές ζημιές αναγνωρίζονται**, ιδίως, η δαπάνη εγκαταστάσεων, η εξυπηρέτηση εγγυητικών καλής εκτέλεσης, ασφάλισης έργου, φύλαξης εργοταξίου σταλίας του προβλεπόμενου από το οργανόγραμμα προσωπικού, μηχανημάτων, γενικών εξόδων, καθώς και ενδεχόμενων τόκων προκαταβολής. Ιδιαίτερα για την αποζημίωση των γενικών εξόδων λαμβάνεται υπόψη ο μέσος όρος των γενικών εξόδων στο ποσοστό που αντιστοιχεί στο έργο, όπως προκύπτει από τους δημοσιευμένους ισολογισμούς των τελευταίων πέντε (5) ετών και εφαρμόζεται επί της ημερήσιας αξίας του έργου χωρίς ΓΕ+ΟΕ, απρόβλεπτα, αναθεώρηση και ΦΠΑ.

### Περίπτωση καταβολής Τόκου υπερημερίας

Η μη έγκαιρη πληρωμή της πιστοποίησης έχει συνέπεια την υποχρέωση καταβολής τόκων υπερημερίας, αν ο ανάδοχος είχε την πρόνοια να απευθύνει ειδική έγγραφη όχληση στον εργοδότη. Ο ανάδοχος μπορεί να διακόψει τις εργασίες, αφού κοινοποιήσει στη Διευθύνουσα Υπηρεσία ειδική έγγραφη δήλωση. ([άρθρο 152 παρ. 9 Ν. 4412/2016](http://dimosnet.gr/blog/laws/%CE%AC%CF%81%CE%B8%CF%81%CE%BF-152-%CE%BB%CE%BF%CE%B3%CE%B1%CF%81%CE%B9%CE%B1%CF%83%CE%BC%CE%BF%CE%AF-%CF%80%CE%B9%CF%83%CF%84%CE%BF%CF%80%CE%BF%CE%B9%CE%AE%CF%83%CE%B5%CE%B9%CF%82/)). Προϋπόθεση καταβολής τόκων υπερημερίας εκ της συμβάσεως του δημοσίου έργου είναι η υποβολή και μη πληρωμή λογαριασμού εντός της προθεσμίας που θέτει ο νόμος (δίμηνο και όχληση).

**Χρόνος έναρξης υπολογισμού τοκοφορίας**

Ως προς την έναρξη της τοκοφορίας, εφαρμόζονται οι διατάξεις της νομοθεσίας περί κατασκευής δημοσίων έργων ως ευνοϊκότερες σε σχέση με αυτές του π.δ. [166/2003](https://lawdb.intrasoftnet.com/nomos/javascript:open_links('744423,326931')). *(587/2018 ΔΕΦ ΠΑΤΡ ),* σε κάθε δε περίπτωση για την πληρωμή των τόκων απαιτείται Βεβαίωση της οικείας Οικονομικής Υπηρεσίας του φορέα.

Ως προς το επιτόκιο με βάση το οποίο υπολογίζεται το ύψος του τόκου υπερημερίας, εφαρμόζονται οι διατάξεις της παραγράφου Ζ του Ν. 4152/2013. Σημειωτέον ότι η εν λόγω διάταξη περιήλθε στο θεσμικό μας πλαίσιο σε αντικατάσταση των διατάξεων της παρ. 4 του άρθρου 4 του ΠΔ [166/2003](https://lawdb.intrasoftnet.com/nomos/javascript:open_links('744423,326931')),σε πολλές δε συμβάσεις ο υπολογισμός του τελικού ποσού των τόκων υπερημερίας πραγματοποιήθηκε με τις διατάξεις αυτού.

Οι διατάξεις του ν. 4152/2013, οι οποίες εφαρμόζονται και στις συμβάσεις σχεδίασης και εκτέλεσης δημοσίων έργων, κατισχύουν, από την έναρξη της ισχύος τους, των διατάξεων του άρθρου 53 παρ. 9 του κυρωθέντος με το άρθρο πρώτο του ν. 3669/2008 κώδικα της νομοθεσίας περί κατασκευής δημοσίων έργων, όσον αφορά την πρόβλεψη για προηγούμενη έγγραφη όχληση, επί καθυστέρησης πληρωμής εγκριθέντος λογαριασμού, (πιστοποίησης), η οποία (έγγραφη όχληση) δεν απαιτείται πλέον για την έναρξη της τοκοφορίας του λογαριασμού όταν ο οφειλέτης είναι δημόσια αρχή *(πρβλ ΣτΕ 3526/2015* μετά την παραπεμπτική *27/2015, 1403/2016*).